b"\n_START_ARTICLE_\nPneum\xc3\xa0tic\n_START_PARAGRAPH_\nUn pneum\xc3\xa0tic (tamb\xc3\xa9 anomenat neum\xc3\xa0tic, del grec \xcf\x80\xce\xbd\xce\xb5\xcf\x85\xce\xbc\xce\xb1\xcf\x84\xce\xb9\xce\xba\xcf\x8c\xcf\x82 \xc2\xabrelatiu al pulm\xc3\xb3\xc2\xbb) \xc3\xa9s una pe\xc3\xa7a en forma de torus feta de cautx\xc3\xba (natural o artificial) col\xc2\xb7locada en les rodes de vehicles o m\xc3\xa0quines la funci\xc3\xb3 de la qual \xc3\xa9s permetre un contacte adequat amb la superf\xc3\xadcie gr\xc3\xa0cies a la fricci\xc3\xb3._NEWLINE_Els pneum\xc3\xa0tics t\xc3\xadpicament es componien de dues parts: la cambra a l'interior i la coberta que embolcallava l'anterior. Recentment, per\xc3\xb2, molts pneum\xc3\xa0tics es fabriquen sense cambra, \xc3\xbanicament amb coberta i en l'\xc3\xa0mbit de l'automobilisme se sol fer servir tamb\xc3\xa9 aquest mot per a referir-s'hi. Els pneum\xc3\xa0tics poden ser de diversos tipus i dimensions, i abasten tota mena de vehicles des dels de gruix m\xc3\xadnim de les bicicletes fins als m\xc3\xa9s voluminosos de la maquin\xc3\xa0ria especial. Generalment estan formats per diverses capes de materials diversos i poden estar refor\xc3\xa7ats amb fils: en aquest cas, i segons l'orientaci\xc3\xb3 dels fils, es classifiquen en esbiaixats i radials (aquests darrers s\xc3\xb3n el tipus est\xc3\xa0ndard dels autom\xc3\xb2bils). Alguns fabricants de pneum\xc3\xa0tics reconeguts arreu s\xc3\xb3n Bridgestone, Firestone, Dunlop, Goodyear, Michelin o Pirelli.\n_START_SECTION_\nHist\xc3\xb2ria\n_START_PARAGRAPH_\nEl 1887, el veterinari i inventor escoc\xc3\xa8s John Boyd Dunlop va desenvolupar el primer pneum\xc3\xa0tic amb cambra d'aire per al tricicle que el seu fill de nou anys usava per anar a l'escola pels carrers irregulars de Belfast. Per resoldre el problema del sotragueig del tricicle, Dunlop va inflar uns tubs de goma amb una bomba d'aire per inflar pilotes; despr\xc3\xa9s va embolicar els tubs de goma amb una lona per protegir-los i els va enganxar sobre les llantes de les rodes del tricicle. Fins llavors, la majoria de les rodes tenien llantes amb goma massissa, per\xc3\xb2 els pneum\xc3\xa0tics permetien una marxa notablement m\xc3\xa9s suau. Dunlop va desenvolupar la idea i va patentar el pneum\xc3\xa0tic amb cambra el 7 de desembre de 1888. Tanmateix, dos anys despr\xc3\xa9s que li concedissin la patent, Dunlop va ser informat oficialment que aquesta havia estat invalidada per l'inventor escoc\xc3\xa8s Robert William Thomson, qui havia patentat la idea a Fran\xc3\xa7a el 1846 i als Estats Units el 1847. Dunlop va guanyar una batalla legal contra Robert William Thomson i va revalidar la seva patent. El desenvolupament del pneum\xc3\xa0tic amb cambra de Dunlop va arribar en un moment crucial durant l'expansi\xc3\xb3 del transport terrestre, amb la construcci\xc3\xb3 de noves bicicletes i autom\xc3\xb2bils."